b'\n_START_ARTICLE_\nMembranski potencial\n_START_PARAGRAPH_\nMembranski ali transmembranski potencial je elektri\xc4\x8dna napetost oz. razlika elektri\xc4\x8dnega potenciala med notranjostjo in zunanjostjo celice  Ta koli\xc4\x8dina je posledica razlike v koncentracijah razli\xc4\x8dnih nabitih ionov na obeh straneh celi\xc4\x8dne membrane, ki sicer prepu\xc5\xa1\xc4\x8da le nenabite snovi. Razliko uravnavata dva tipa membranskih beljakovin: ionski kanal\xc4\x8dki prepu\xc5\xa1\xc4\x8dajo nabite ione v smeri elektrokemijskega gradienta, ionske \xc4\x8drpalke pa s porabo kemi\xc4\x8dne energije (v obliki ATP) \xc4\x8drpajo ione v nasprotni smeri. Najbolj prispevajo k membranskemu potencialu natrijevi (Na\xe2\x81\xba) in kloridni (Cl\xe2\x81\xbb) ioni z vi\xc5\xa1jo koncentracijo v zunajceli\xc4\x8dnem prostoru in kalijevi (K\xe2\x81\xba) ioni ter negativno nabite beljakovine v citosolu, v nekaterih prilo\xc5\xbenostih pa igrajo pomembno vlogo tudi kalcijevi (Ca\xc2\xb2\xe2\x81\xba) ioni. V se\xc5\xa1tevku je notranjost celice v normalnih okoli\xc5\xa1\xc4\x8dinah negativno nabita v primerjavi z zunanjostjo, konkretna vrednost potenciala pa je odvisna od tipa celice. Tej osnovni vrednosti pravimo mirovni membranski potencial in zna\xc5\xa1a pri razli\xc4\x8dnih tipih celic med -20 in -100 milivoltov._NEWLINE_Pojav ima v \xc5\xbeivih celicah dve osnovni vlogi. Povzro\xc4\x8di, da membrana deluje kot kondenzator in zagotavlja energijo za delovanje razli\xc4\x8dnih molekularnih procesov (v ta namen se \xc5\xa1tevilne beljakovine, ki katalizirajo biokemijske reakcije, nahajajo v membrani). Poenostavljeno lahko tako sistem ponazorimo kot elektri\xc4\x8dno vezje, v katerem sta vzporedno vezana kondenzator in upor (ta predstavlja ionske kanal\xc4\x8dke) in omogo\xc4\x8da sklepanje o vrednosti potenciala, \xc4\x8de so znane koncentracije udele\xc5\xbeenih ionov._NEWLINE_Obstaja pa tudi nekaj posebnih tipov celic, ki jim pravimo vzdra\xc5\xbene celice; med njimi so nevroni, mi\xc5\xa1i\xc4\x8dne celice in elektrocite v elektri\xc4\x8dnih organih rib. Pri njih dovolj velika sprememba mirovnega membranskega potenciala spro\xc5\xbei mno\xc5\xbei\xc4\x8dno odprtje napetostno odvisnih ionskih kanal\xc4\x8dkov. To povzro\xc4\x8di razmeroma velik elektri\xc4\x8dni tok preko membrane in depolarizacijo - pribli\xc5\xbeanje razlike napetosti ni\xc4\x8dli. V nevronih je to kratkotrajna sprememba, ki se zgodi po na\xc4\x8delu vse-ali-ni\xc4\x8d in ji pravimo akcijski potencial, slu\xc5\xbei pa za prenos signalov preko celice.'